એમાંય ગયે વરસે મારા જન્મદિવસે (છઠ્ઠી જુલાઇ 2011 ના દિવસે ) એ બધાએ ભેગા મળીને મારો બ્લોગ શરુ કરીને મને ભેટ આપ્યો, ભારે કરી ! એમાં પાછી બીરેન સાથે મારે બોલી કરવી પડી કે અઠવાડીયે એક નવી પોસ્ટ તો મારે દેવી, દેવી અને દેવી જ. એ બોલીનું પાલન કરતાં મને ઘણીવાર સાતપાંચ થઇ જાય છે. પણ બીરેનની ઉઘરાણી બે દિવસ અગાઉ ચાલુ થઇ જાય છે. એ બાબતમાં એ “નિર્દયી પ્રિતમ” છે. પણ એ નિર્દયતા પાછળ પ્રેમાળ હૃદય બોલે છે. હું આજે જાહેરમાં નિખાલસપણે કબૂલ કરું છું કે મેટર મોકલવાથી વિશેષ હું કાંઇ કરતો નથી. મેટર મોકલ્યા પછી એને અનુરુપ ચિત્રો કે તસ્વીરો મુકવાની જવાબદારી એ જાદુગર બહુ ગંભીર ભાવે નિભાવે છે. મને પ્રિવ્યુ માટે મોકલે ત્યારે એસ.એમ.એસ.થી તરત જાણ કરે અને તે પછી એક વાર હું પ્રિવ્યુ જોઇ લઉં અને ઓ.કે. કરું તે પછી અપલોડ કરવાની જફા પણ એ જ વેંઢારે છે. આવો પ્રેમ પામીને હું ધન્ય છું .